《溯沔水西上即事作》
宋代·黄琮

乱山行不尽，脉络互联属。初遇喜奇峭，稍习厌荦峃。

凌晨问去喜，西溯沔水曲。寒流净匹练，泄泉铿碎玉。

独鹭破烟青，孤帆饱川绿。萧萧栟榈中，历落几家屋。

半扉翳芦花，破网挂疏木。时见溪边人，添薪斫修竹。

不意险巇尽，清川此豁目。安得解征鞍，借我径三宿。

作者简介：宋兴化军莆田人，字子方。哲宗元符三年进士。为长溪尉。迁知闽清，不畏强御，捐俸代民输租，时有“闽清清过伯夷清”之谣。移知同安，与陈麟、翁谷号“三循吏”。后通判漳州，年五十二致仕。